Komisijos reglamentas (EB) Nr. 1460/96
1996 m. liepos 25 d.
nustatantis Tarybos reglamento (EB) Nr. 3448/93 7 straipsnyje numatytos lengvatinės prekybos tvarkos, taikytinos tam tikroms iš perdirbtų žemės ūkio produktų pagamintoms prekėms, išsamias įgyvendinimo taisykles
EUROPOS BENDRIJŲ KOMISIJA,
atsižvelgdama į Europos Bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms [1], ir ypač į jo 7, 13 ir 16 straipsnius,
kadangi Bendrija sudarė su trečiosiomis valstybėmis keletą susitarimų, numatančių taikyti sumažintą žemės ūkiui skirtą mokesčio dalį nei nustatyta pagal bendrąjį muitų tarifą;
kadangi galimybė taikyti sumažintus muitų tarifus priklauso nuo prekių iš šių pirmenybę turinčių valstybių; kadangi tam tikrais atvejais reikėtų nurodyti, kurios kilmės taisyklės bus taikomos;
kadangi galimybė taikyti sumažintus muitų tarifus paprastai suteikiama pagal kvotas; kadangi reikėtų leisti naudotis kvotomis bei apibrėžti detalias šių kvotų taikymo taisykles ypač garantuojant, iš vienos pusės, vienodas bei nenutrūkstamas visų Bendrijos importuotojų galimybes, o iš kitos pusės, neatidėliotiną kvotoms nustatytų mokesčių taikymą visose valstybėse narėse tol, kol šios kvotos bus išnaudotos; kadangi užtikrinant šių kvotų bendrą veiksmingą administravimą nėra jokios priežasties užkirsti kelią valstybėms narėms pačioms pagal kvotų apimtį nustatyti reikiamus kiekius, kurie atitiktų faktinius importuojamus kiekius; kadangi vykdant tokio pobūdžio administravimą būtinas glaudus bendradarbiavimas tarp valstybių narių ir Komisijos, kurio metu būtina ypač stebėti ir kontroliuoti kvotų apimties išnaudojimo greitį ir atitinkamai informuoti apie tai valstybes nares;
kadangi Belgijos Karalystei, Nyderlandų Karalystei ir Liuksemburgo Didžiajai Hercogystei atstovauja Beneliukso Ekonominė Sąjunga, kiekviena jos narė gali atlikti bet kuriuos veiksmus, susijusius su šių priemonių administravimu;
kadangi suteikiami sumažinti mokesčiai paprastai nustatomi mažinant pagrindinius dydžius, naudojamus apskaičiuojant žemės ūkiui skirtą mokesčio dalį, taikytiną tam tikroms konkrečioms prekėms; kadangi tarifai buvo nustatyti Urugvajaus derybų raundo metu, o žemės ūkiui skirtą mokesčio dalys yra nustatytos remiantis Bendrijos muitų tarifais, ir nebeatitinka pagrindinių produktų kiekių, nustatytų pagal Reglamento (EB) Nr. 3448/93 13 straipsnį;
kadangi apskaičiuojant sumažintas žemės ūkiui skirtas mokesčio dalis būtina išlaikyti šiuos kiekius vykdant lengvatinę prekybą;
kadangi Komisijos reglamentas (EB) Nr. 3238/94 [2] su paskutinėmis pataisomis, įvestomis Reglamentu (EB) Nr. 478/96 [3], numato, kad tam tikrų prekių, turinčių Centrinės ir Rytų Europos valstybių kilmę, pagamintų perdirbant žemės ūkio produktus ir numatytų Reglamento (EB) Nr. 3448/93 prieduose atžvilgiu būtina nustatyti ir administruoti kintamąsias dalis; kadangi nuo tada, kai įsigaliojo šis reglamentas, kintamosios dalys buvo pakeistos žemės ūkiui skirtomis mokesčio dalimis, nustatytomis pagal bendruosius mokesčių tarifus; kadangi šis reglamentas turėjo būti laikinai papildytas Komisijos reglamentu (EB) Nr. 1200/95 [4];
kadangi 1994 m. birželio 3 d. Komisijos reglamentas (EB) Nr. 1294/94 dėl prekybos tvarkos, taikytinos importuojant tam tikras prekes, pagamintas perdirbant žemės ūkio produktus, įgyvendinimo priemonių [5] jau nėra taikomas prekėms, kurios importuojamos ne pagal lengvatinius susitarimus;
kadangi sumažintos žemės ūkiui skirtos mokesčio dalys taip pat taikomos prekiaujant su kitomis trečiosiomis valstybėmis; kadangi siekiant aiškumo būtina vadovautis vienu reglamentu, nustatančiu konkrečias nuostatas, taikytinas Reglamento (EB) Nr. 3448/93 6 ir 7 straipsniuose nurodytai prekybai; kadangi dėl to būtina panaikinti reglamentus (EB) Nr. 1294/94 ir (EB) Nr. 3238/94;
kadangi Reglamento (EB) Nr. 3448/93 6 straipsnio 3 dalis numato, kad pagal prekių vertę apskaičiuojami (ad valorem) muitai, atitinkantys žemės ūkiui skirtą mokesčio dalį, gali būti pakeisti konkrečiu dydžiu, jeigu tai numatyta lengvatiniame susitarime; kadangi šis dydis neturi būti didesnis už mokestį, taikomą nelengvatinėje prekyboje;
kadangi šio reglamento nustatytos priemonės atitinka Vadybos komiteto nuomonę dėl horizontalaus pobūdžio klausimų, susijusių su prekyba perdirbtais žemės ūkio produktais, kurie neįtraukti į II priedą,
PRIĖMĖ ŠĮ REGLAMENTĄ:
1 straipsnis
Šis reglamentas apibrėžia taisykles, skirtas nustatyti Reglamento (EB) Nr. 3448/93 7 straipsnyje nurodytas sumažintas žemės ūkui skirtas mokesčio dalis ir tvarkyti kvotas, kurios nustatomos pagal lengvatinius susitarimus, taikytinus Reglamente (EB) Nr. 3448/93 nurodytoms prekėms ir produktams.
2 straipsnis
Nustatant sumažintas žemės ūkiui skirtas mokesčio dalis būtina išnagrinėti ir įvertinti šiuos pagrindinius produktus:
- paprastuosius kviečius,
- kietuosius kviečius,
- rugius,
- miežius,
- ne sėjai naudojamus kukurūzus,
- išgliaudytus ilguosius ryžius, toliau vadinamus "ryžiais",
- baltąjį cukrų,
- melasą,
- pieno miltelius, kurių riebumas ne didesnis kaip 1,5 % masės, be cukraus ar kitų saldiklių priedų, tiesiogiai supakuotus pakuotėse, kurių grynas svoris didesnis kaip 2,5 kg, toliau vadinamus "PG 2",
- pieno miltelius, kuriuose pieno riebalų ne daugiau kaip 26 % masės, be cukraus ar kitų saldiklių priedų, tiesiogiai supakuotus pakuotėse, kurių grynas svoris didesnis kaip 2,5 kg, toliau vadinamus "PG 3",
- sviestą, kurio riebumas 82 % masės, toliau vadinamą "PG 6".
3 straipsnis
Sumažintos žemės ūkiui skirtos mokesčio dalys, kuriose taikomas šis reglamentas, apskaičiuojamos pagal pagrindinių produktų kiekius, kurie, manoma, buvo panaudoti šiame reglamente nurodytų prekių gamybai. Šie kiekiai nustatomi reglamento I priede, atsižvelgiant į atitinkamas specifikacijas, nurodytas Kombinuotoje nomenklatūroje.
Prekėms, klasifikuojamoms pagal Kombinuotosios nomenklatūros kodus, kurioms šio reglamento I priede yra nuoroda į II priedą, šie kiekiai nustatomi II priede. Pastarosioms prekėms taikomas papildomas kodas pagal III priede nurodytą prekių sudėtį.
4 straipsnis
Cukraus ir grūdų kiekiai, į kuriuos būtina atsižvelgti apskaičiuojant papildomus sumažintus muitus, taikomus cukrui (AD S/Z) ir miltams (AD F/M), naudojamiems II priede nurodytoms prekėms, nurodomi II priedo B ir C punktuose; šie kiekiai nurodomi atitinkamiems sacharozės, invertuotojo cukraus ir (arba) izogliukozės, taip pat krakmolo ir (arba) gliukozės kiekiams. Kitoms prekėms šie papildomi muitai apskaičiuojami atsižvelgiant tik į pagrindinius produktus, klasifikuojamus cukraus arba grūdų sektoriuose.
5 straipsnis
1. Sumažintos žemės ūkiui skirtos mokesčio dalys ir, prireikus, papildomi sumažinti muitai, taikytini kiekvienai prekei, kuriai gali būti taikomas sumažintas muitas, apskaičiuojami dauginant atitinkamų sunaudotų pagrindinių produktų kiekius iš šio straipsnio 2 dalyje nurodyto pagrindinio dydžio ir sudedant šiuos dydžius, taikytus visiems atitinkamiems pagrindiniams produktams, panaudotiems gaminant šį produktą.
2. Pagrindinis dydis, į kurį būtina atsižvelgti apskaičiuojant sumažinus žemės ūkiui skirtą mokesčio dalį ir, prireikus, papildomus sumažintus muitus, yra nurodomas ekiu ir nustatomas atitinkamame susitarime arba pagal šį susitarimą.
3. Jeigu lengvatinis susitarimas numato žemės ūkiui skirtos mokesčio dalies normų sumažinimą kiekvienai prekei, o ne pagrindinių dydžių sumažinimą, sumažintos žemės ūkiui skirtos mokesčio dalys apskaičiuojamos atsižvelgiant į žemės ūkiui skirtas mokesčio dalis, nustatytas pagal bendrąjį muitų tarifą ir taikant sumažinimą, numatytą su atitinkama valstybe susijusiame susitarime.
4. Tais atvejais, kai sumažinta žemės ūkiui skirta mokesčio dalis ir, prireikus, papildomi sumažinti muitai, nustatyti pagal šio straipsnio 1 dalį, yra mažesni kaip 2,4 ekiu/100 kg, nustatoma nulinio dydžio dalis ir (arba) muitas.
5. Komisija turi paskelbti dydžius, nustatytus pagal šį straipsnį, Europos Bendrijų oficialiajame leidinyje. Jeigu susitarimas su atitinkama valstybe nenumato kitaip, šie dydžiai bus taikomi nuo liepos 1 d. iki kitų metų birželio 30 d. Tačiau jeigu muitai ir koeficientai, taikytini pagrindiniams produktams, lieka tie patys, Komisija nekeičia pagal šį straipsnį nustatytų dydžių ir apie tai paskelbia Europos Bendrijų oficialiajame leidinye.
6 straipsnis
1. Prekės, kurioms gali būti taikoma sumažinta žemės ūkiui skirta mokesčio dalis ir, prireikus, sumažintas papildomas muitas arba sumažinti muitai kvotų ribose, nurodomos susitarime arba nustatomos pagal susitarimą, susijusį su atitinkama valstybe.
2. Jeigu galima taikyti šiuos sumažinimus pagal kvotas, kvotos ribos nustatomos arba apibrėžiamos pagal atitinkamą susitarimą.
7 straipsnis
Jeigu susitarimas numato, kad būtų taikomas konkretus dydis neatsižvelgiant į tai, ar jį galima sumažinti pagal kvotą, ar ne, ir jeigu Bendrijos bendrasis muitų tarifas numato, kad būtų taikomas pagal prekės vertę (ad valorem) nustatomas muitas, mokėtina suma negali būti didesnė kaip maksimali suma pagal Bendrijos muitų tarifus.
8 straipsnis
1. Šiame reglamente "prekės, turinčios kilmę" reiškia prekes, kurios atitinka šių dokumentų nustatytas sąlygas:
a) 4 protokolas, pridėtas prie Europos susitarimų tarp Europos Bendrijos ir atitinkamos valstybės:
- Lenkijos,
- Vengrijos,
- Rumunijos,
- Bulgarijos,
- Čekijos Respublikos,
- Slovakijos Respublikos;
b) 3 protokolas, pridėtas prie susitarimų su:
- Lietuva,
- Latvija,
- Estija;
c) 3 protokolas, pridėtas prie Laisvosios prekybos sutarties su:
- Šveicarija,
- Norvegija,
- Islandija;
d) 4 protokolas, pridėtas prie Laikinojo susitarimo tarp Europos Bendrijos ir Izraelio valstybės.
2. Prekiaujant su Turkija taikomos Tarybos sprendimo 96/142/EB [6] 17-23 straipsnių bei 1995 m. gruodžio 22 d. Europos Bendrijos ir Turkijos Asociacijos Tarybos Sprendimo Nr. 1/95 dėl Muitų Sąjungos baigiamosios stadijos įgyvendinimo nuostatos.
9 straipsnis
Kiekiams, didesniems kaip nustatytos kvotos, žemės ūkiui skirtos mokesčio dalys, taikytinos prekėms, kurioms taikomas Reglamento (EB) Nr. 3448/93 B priedas, bet netaikomos konkrečios nuostatos, susijusios su prekyba šiomis prekėmis atitinkamoje valstybėje, ir žemės ūkiui skirtos mokesčio dalys taikytinos prekėms, kurioms taikomos šios nuostatos, nustatomi pagal bendrąjį muitų tarifą.
Jeigu kvota yra susijusi su pagal prekės kainą (ad valorem) nustatomų muitų mažinimu, muitai, taikytini šių prekių kiekiams, didesniems kaip kvotos, kurioms taikomos anksčiau minėtos nuostatos, nustatomi pagal bendrąjį muitų tarifą arba pagal susitarimą.
10 straipsnis
1. Tarifų kvotas, kurioms taikomas šis reglamentas, administruoja Komisija, kuri gali imtis administracinių priemonių, skirtų užtikrinti veiksmingą valdymą.
2. Jeigu importuotojas pateikia valstybėje narėje deklaraciją dėl prekių pateikimo laisvai cirkuliuoti, į kurią įtraukiamas prašymas suteikti prekėms, kurioms taikomas šis reglamentas, lengvatinį statusą, ir jeigu šią deklaraciją priima muitinės institucijos, atitinkama valstybė narė pasinaudoja jos reikmes atitinkančiu kiekiu iš atitinkamos kvotos apimties pranešdama apie tai Komisijai.
Prašymas naudotis kvota, kuriame nurodoma deklaracijų priėmimo data, turi būti nedelsiant perduotas Komisijai.
Atsižvelgdama į datą, kada atitinkamos valstybės narės muitinės institucijos priėmė deklaracijas dėl prekių pateikimo laisvai cirkuliacijai, Komisija leidžia naudotis kvota, jeigu tai neviršija esamo likučio.
3. Jeigu valstybė narė nepanaudoja nustatytų kiekių, ji turi kaip galima greičiau juos vėl įtraukti į atitinkamos kvotos dydį.
4. Jeigu prašomi kiekiai yra didesni kaip esamas kvotos likutis, jie paskirstomi proporcingai pateiktiems prašymams. Komisija praneša valstybėms narėms apie panaudotus kiekius.
11 straipsnis
Šiuo reglamentu panaikinamas Reglamentas (EB) Nr. 1294/94 ir Reglamentas (EB) Nr. 3238/94.
12 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas nuo 1996 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 1996 m. liepos 25 d.